ΣΕΜΠΡΕΒΙΒΑ

Χρυσικού Βασιλική-Δέσποινα

2011

**Σύντομο βιογραφικό:** Γεννήθηκα το 1987 στο Αγρίνιο, μεγάλωσα στην Αθήνα. Τελειόφοιτη του τμήματος Εμπορίας και Διαφήμισης του ΤΕΙ Αθήνας. Ασχολούμαι με την φωτογραφία, την ζωγραφική και το γράψιμο καθώς το τελευταίο λειτουργεί σαν αυτοψυχανάλυση.

**Σύνοψη:** Μια κοπέλα που προσπαθεί να ζωγραφίσει αλλά της είναι δύσκολο να τελειώσει τον πίνακα της.

**Περίληψη:** Η απουσία των γονέων στην ζωή της Β. έχει επίδραση σε διαφόρους σημαντικούς τομείς της ζωής της. Αυτό το διακρίνει καθώς ζωγραφίζει, μιας και καθώς περνάει η ώρα της γίνεται και πιο δύσκολο.

**ΣΚΗΝΗ 1/ ΕΣΩΤΕΡΙΚΟ/ ΗΜΕΡΗΣΙΟ – ΛΕΥΚΟ ΔΩΜΑΤΙΟ**

*Πλάνο ενός λευκού καμβά*.

 **Φωνή αφηγητή:**

Φανταστείτε ότι η ζωή σας είναι ένας πίνακας, ένας ολόλευκος καμβάς έτοιμος να δεχθεί τις πρώτες παρορμητικές σας πινελιές. Πως θα ήταν;

*Ο καμβάς με βοήθεια animation αλλάζει χρώματα.*

 **Φωνή αφηγητή:**

Τα χρώματα που θα χρησιμοποιούσατε θα ήταν ατόφια; Θα αναμειγνύονταν μεταξύ τους, θα δημιουργούσαν ένα αρμονικό ή ένα χαοτικό περιβάλλον;

*Μια κοπέλα που κάθεται σε ένα σκαμπό μπροστά από τον λευκό καμβά. Βρίσκεται σε ένα ολόλευκο και ολοφώτεινο δωμάτιο με ένα παράθυρο από όπου μπαίνει και το φως .*

 **Φωνή αφηγητή:**

Στέκομαι μπροστά στον δικό μου πίνακα  και τα πράγματα μου φαίνονται απλά. Η παρουσία της απουσίας των γονέων κυριαρχεί στην ζωή μου. Και πως αποτυπώνεις την απουσία; Ιδού το πρώτο δίλημμα, πως αποτυπώνεις κάτι που δεν είναι εκεί. Κάτι που δεν υπάρχει.

*Φυσάει έντονα με αποτέλεσμα τα στόρια του παραθύρου να κλείσουν και το δωμάτιο να βυθιστεί στο σκοτάδι*.

 **Φωνή αφηγητή:**

Την έλλειψη φωτός την εκλαμβανόμαστε ως σκοτάδι.

*Η Β. σηκώνεται και ανοίγει τα στόρια.*

 **Φωνή αφηγητή:**

Επομένως  το σκοτάδι δεν υπάρχει. Ούτως ή άλλως το μαύρο για μένα δεν αποτελεί επιλογή.

*Η Β. επιστρέφει στο σκαμπό και κρατάει το πινέλο.*

 **Φωνή αφηγητή:**

Αναλογίζομαι και συνάμα κοιτάζω τις μπογιές μου..Παίρνω στα χέρια μου το κόκκινο... Όχι λέω από μέσα μου, τι δουλειά έχω εγώ με αυτό. Το αφήνω. Το ξανασκέφτομαι, θυμάμαι τους έρωτες μου, νοσταλγώ μια κρυφή μου αγάπη. Για μένα αυτή η αγάπη είναι κάτι πιο βαθύ, λίγο πιο σκοτεινή αν θέλετε γιατί δεν έχει εκφραστεί. Το ξαναπαίρνω στα χέρια μου και βάζω λίγο από αυτό στη παλέτα και μια σταγόνα από μαύρο. Βυθίζω το πινέλο στο νερό και ζωγραφίζω.Με διακόπτει ο ήχος της σκέψης μου. Μια λέξη επαναλαμβάνεται όλο και πιο γοργά. Έλλειψη. Παίρνω μια βαθιά ανάσα και αλλάζω θέμα.

*Πλάνο στο ποτήρι που ξεπλένει το πινέλο.*

 **Φωνή αφηγητή:**

Ξεπλένω το πινέλο στροβιλίζοντας το με ταχύτητα μέσα στο ποτήρι. Θέλω ο ήχος αυτός να ξεπεράσει εκείνον της σκέψης μου.

**ΣΚΗΝΗ 2/ ΕΞΩΤΕΡΙΚΟ/ΗΜΕΡΗΣΙΟ- ΑΚΡΟΓΙΑΛΙΑ**

*Η Β. με την συντροφιά φίλων βρίσκονται στην παραλία.*

 **Φωνή αφηγητή:**

Μπλε ας πιάσω το μπλε. Ναι η θάλασσα ή, διαφορετικά, il mare - προτιμώ τον τρόπο που την αποκαλούν οι Ιταλοί, δίνοντας της αρσενική μορφή. Πόσο αγαπάω την θάλασσα. Η απόλυτη αίσθηση ελευθερίας.. Αυτή και ο ουρανός όταν τους αγκαλιάζει το φως ντύνονται πανέμορφα στα γαλάζια. Λίγη μπλε και λίγη λευκή μπογιά είναι αρκετές για τον καμβά μου.

**ΣΚΗΝΗ 3/ ΕΣΩΤΕΡΙΚΟ/ ΗΜΕΡΗΣΙΟ – ΛΕΥΚΟ ΔΩΜΑΤΙΟ**

 **Φωνή αφηγητή:**

Ζωγραφίζω αλλά ξανά αυτός ο αποκρουστικός ήχος, πιο δυνατός πια. Ευθύνη. Δε μπορώ να σκεφτώ καθαρά και ανεβαίνουν οι παλμοί μου. Πρέπει να στρέψω την σκέψη μου αλλού. Για ακόμη μια φορά ξεπλένω το πινέλο στο νερό. Πέφτει το βλέμμα μου στο κίτρινο. Ναι! Λατρεύω το κίτρινο.

*Πλάνο σε έναν από τους τοίχους όπου με την βοήθεια animation περνάνε διάφορες εικόνες. Όπως μια κίτρινη ζακέτα, ένα παπάκι, ένα κίτρινο τετράδιο..*

 **Φωνή αφηγητή:**

Προβάλλω εικόνες, τι αγαπάω με χρώμα κίτρινο; Μα πως δεν το σκέφτηκα νωρίτερα. Η σεμπρεβίβα. Ένα λουλούδι πολύ μικρό, το οποίο φυτρώνει μόνο στα Κύθηρα που έχουν το άρωμα των καλοκαιρινών μου διακοπών .Αυτό το λουλούδι έχει διάρκεια ζωής 40 περίπου έτη.  Sempre viva = για πάντα ζει. Μεγάλη θέληση για ζωή από ένα τόσο μικροσκοπικό φυτό, ενώ του έχουν αφαιρέσει τις ρίζες από την μητέρα γη. Ξανά αυτός ο διαπεραστικός ήχος με μια άλλη λέξη. Πόνος.

**ΣΚΗΝΗ 4/ ΕΣΩΤΕΡΙΚΟ/ ΝΥΧΤΕΡΙΝΟ- ΛΕΥΚΟ ΔΩΜΑΤΙΟ**

*Η Β. καθισμένη μπροστά στον καμβά και τον κοιτάζει*

 **Φωνή αφηγητή:**

Η απουσία των γονιών μου αποτυπώθηκε σε έναν άλλο καμβά, της ψυχής μου. Κάθε φορά που τολμάω να "ζωγραφίσω" μια νέα εμπειρία ο ήχος επανέρχεται να μου τονίσει ότι διαφέρω.

**ΣΚΗΝΗ 5/ ΕΣΩΤΕΡΙΚΟ/ ΝΥΧΤΕΡΙΝΟ – ΥΠΝΟΔΩΜΑΤΙΟ**

*Η Β. ξαπλωμένη με κάποιον δίπλα της και ενώ γυρίζει πλευρό εκείνος χάνεται.*

 **Φωνή αφηγητή:**

Στον έρωτα φοβάμαι την έλλειψη…

**ΣΚΗΝΗ 6/ ΕΣΩΤΕΡΙΚΟ/ ΗΜΕΡΗΣΙΟ- ΚΟΥΖΙΝΑ**

*Η B στρώνει το τραπέζι μπροστά από την μικρή της αδερφή.*

 **Φωνή αφηγητή:**

στην ελευθερία με δεσμεύει η ευθύνη..

**ΣΚΗΝΗ 7 / ΕΞΩΤΕΡΙΚΟ/ ΗΜΕΡΗΣΙΟ – ΕΣΤΙΑΤΟΡΙΟ**

*Η Β γευματίζει με μια φίλη ενώ παρατηρεί μια οικογένεια στο διπλανό τραπέζι και αναβιώνει μια ανάμνηση με τους γονείς της.*

 **Φωνή αφηγητή:**

και στην ζωή με αντικρούει ο πόνος…

**ΣΚΗΝΗ 8/ ΕΣΩΤΕΡΙΚΟ/ ΗΜΕΡΗΣΙΟ – ΙΑΤΡΕΙΟ**

*Ένας γιατρός εξετάζει με στηθοσκόπιο την Β.*

 **Φωνή αφηγητή:**

Αλλά με βοηθάει το νεαρό της ηλικίας. Στα 23 σου ο οργανισμός αυτοθεραπεύεται πιο εύκολα σαν ένα καλό ανοσοποιητικό σύστημα. Έχουν περάσει 2 χρόνια και κάτι μήνες από τον χαμό και του δεύτερου γονέα, του πάτερα μου, αλλά έχω μείνει με έναν πολύ άσχημο βήχα.

**ΣΚΗΝΗ 9 /ΕΣΩΤΕΡΙΚΟ/ ΗΜΕΡΗΣΙΟ – ΑΙΘΟΥΣΑ ΤΕΧΝΗΣ**

*Η Β στέκεται μπροστά από τον μισοτελειωμένο καμβά που ζωγράφιζε και τον κοιτάζει ενώ πλήθος από κόσμο περνάει από πίσω της αδιάφορα. Μόνο 2-3 άτομα σταματούν να κοιτάξουν.*

 **Φωνή αφηγητή:**

Η ζωή όμως ήταν πάντα έτσι. Όσο εύκολα σου χαρίζει πράγματα τόσο εύκολα σου τα παίρνει. Γι' αυτό τα ζω όσο καλύτερα μπορώ και για όσο καιρό τα έχω δικά μου. Και αυτό για μένα είναι τέχνη, να εκτιμάς κάτι που ίσως οι άλλοι να μην μπορούν.